	
	    Budapest Főváros Önkormányzata


	
	    

	
	    Városfejlesztési Főpolgármester-helyettes

	*1000050657219*
	*1000050657219*
	ikt. szám:
	FPH059 /632 - 4 /2012
	
	tárgy:
Javaslat a Fővárosi Szabályozási Kerettervről szóló 46/1998.(X.15.) Főv. Kgy. rendelet módosítására Budapest XXII. kerület Budatétényi utca – Móricz Zsigmond út – Erzsébet királyné út – Csiperke utca – Szabadkai utca által határolt területre vonatkozóan

	
	előkészítő:
	Városépítési Főosztály

	
	egyeztetésre megküldve:
a Közgyűlés állandó bizottságainak és tanácsnokainak




Előterjesztés
a Közgyűlés részére
Tisztelt Közgyűlés!
Budapest területén az ingatlanok keretövezeti, illetve célzott területfelhasználási módú területi besorolásának, valamint védelmi és korlátozási elemeinek megváltoztatása a Fővárosi Szabályozási Kerettervről szóló 46/1998. (X. 15.) számú Főv. Kgy. rendelet (továbbiakban: FSZKT) mellékleteinek módosításával történik. A rendelet 1. § (1) bekezdés a) pontjában foglalt, a keretszabályozási övezeteket és egyéb szabályozási elemeket tartalmazó 1:4000 méretarányú térkép a hivatkozott rendelet 1. számú mellékletét képezi. Ezen melléklet tartalma a jelen előterjesztés alapján elfogadásra javasolt rendelettel és térképi mellékletével módosul. 
Tárgyi területre vonatkozóan Budafok-Tétény Budapest XXII. kerületi Önkormányzat polgármestere kezdeményezte az FSZKT szerinti keretövezetek módosítását és a belterületbe vonását. Mellékelte az Önkormányzat megbízásából elkészült, a módosítás indokoltságát alátámasztó hatástanulmányt, valamint az abban foglalt FSZKT módosítás kezdeményezéséről szóló 234/2009. (IX. 10.) önk. számú Képviselő-testületi határozatot. 
A kezdeményezést követően a Főpolgármesteri Hivatal Városépítési Főosztálya, illetve jogelődje, a Főépítészi Iroda lefolytatta az épített környezet alakításáról és védelméről szóló 1997. évi LXXVIII. törvény (továbbiakban: Étv.) 9. §-ában foglaltaknak megfelelően a módosítási javaslat véleményezési, egyeztetési eljárását. Az eltérő vélemények tisztázását szolgáló egyeztető tárgyalások 2011. május 12-én lezárultak, a résztvevők – közöttük Budapest Főváros Kormányhivatala Állami Főépítészének képviselője – jegyzőkönyvben az alábbiakat rögzítették: 
„Az egyeztető tárgyalás résztvevői a válaszokat elfogadták, az FSZKT módosítás – keretövezet-módosítás és belterületbe vonás – a tárgyaláson elhangzottak alapján javasolt. 
Megállapítást nyert, hogy az eltérő vélemények tisztázására megtörtént, jogszabályon alapuló észrevétel nem maradt fenn.” 
A sikeres egyeztetési eljárás lezárását követően az Étv. 9. § (6) bekezdésében foglaltak szerint az FSZKT módosítási javaslat közzétételre került, illetve szakmai véleményeztetés céljából az Állami Főépítész számára Főpolgármesteri Hivatal Városépítési Főosztálya megküldte azt. A közzététel során a keretövezet-módosítási javaslattal kapcsolatban észrevétel nem érkezett. Az Állami Főépítész az Étv. 9. § (6) bekezdése szerinti állásfoglalásában az FSZKT módosítás jóváhagyását feltételekhez kötötte. A feltételek az alábbiak szerint teljesülnek: 
Az alábányászással érintett, csúszásra hajlamos területek bányászati szakvéleményének kérdésében a Szolnoki Bányakapitányság az FSZKT módosításával egyet értett, az alábányászott 239145 helyrajzi számú és 239141 helyrajzi számú területek esetén a majdani telekosztást és a beépítést kötötte bányászati szakvéleményhez, az FSZKT tervezett keretövezet-módosítását nem. Ennek megfelelően az FSZKT keretövezeti tervlapján szövegesen, figyelemfelkeltő szövegmező alkalmazásával került feltüntetésre a Bányakapitányság fenti kikötése, amelyre a Fővárosi Szabályozási Kerettervről szóló 46/1998. (X. 15.) Főv. Kgy. rendelet 1. § (2) bekezdés h) pontja lehetőséget ad. Az Állami Főépítész által kifogásolt csapadékvíz elvezető rendszer szabályozása a XXII. kerületi Önkormányzat feladata, amelyre Budafok-Tétény Budapest XXII. kerület Városrendezési és Építési Szabályzatáról szóló 12/2010. (VI. 30.) önkormányzati rendelet 5. § (5)-(6) bekezdése tartalmaz előírásokat, az FSZKT, illetve a BVKSZ a csapadékvíz elvezetésére feltételeket nem határoz meg. 
A fentiek figyelembe vételével – a kerületi kezdeményezéstől kisebb mértékben eltérő, de a XXII. kerületi Önkormányzattal egyeztetett, – jelen előterjesztés szerinti keretövezet-módosítás jóváhagyása javasolt. 
A TERÜLET ISMERTETÉSE, MÓDOSÍTÁSI JAVASLAT 
A városszéli, jelenleg külterületi fekvésű mintegy 15 hektár nagyságú, részben alábányászott, ezért régóta legnagyobb részben parlagon hagyott terület Budatétény északi részén, a Tétényi-fennsík pereméhez közel, a Balatoni út déli oldalán található. A terület enyhén K-DK irányba lejt. A területet határoló utcák az egykori dűlőutak nyomvonala mentén alakultak ki, ma részei a szomszédos, viszonylag új lakóterületek utcahálózatának. Az egyetlen hatalmas tömböt alkotó tervezési terület belsejében feltáró közterületek nincsenek kialakítva. 
A Fővárosi Közgyűlés 1125/2005. (05. 25.) számú határozatával jóváhagyott Budapest Településszerkezeti Terve (TSZT) „II. Területfelhasználás” tervlapja az érintett terület nagy részét kertvárosias lakó- és belterületi funkcióváltó területként jelöli. Erre vonatkozó megállapításai: 
„A kertvárosias lakóterület laza beépítésű, összefüggő nagy kertes, több önálló rendeltetési egységet magába foglaló, 7,5 m-es épületmagasságot meg nem haladó lakóépületek elhelyezésére szolgál. A lakóterületen a legfeljebb négylakásos lakóépületek mellett a helyi lakosság ellátását szolgáló kereskedelmi, szolgáltató, vendéglátó épület, egyházi, oktatási egészségügyi, szociális épület, a terület rendeltetésszerű használatát nem zavaró hatású kézműipari épület is helyezhető el. Kivételes esetben legfeljebb hatlakásos lakóépületet, a helyi lakosság közbiztonságát szolgáló építményt, sportépítményt, üzemanyagtöltőt, valamint a terület rendeltetésszerű használatát nem zavaró hatású egyéb gazdasági építményt is lehet létesíteni. Ebbe a területfelhasználási egységbe Pest és Buda szabadonálló beépítésű, elsősorban családiházas lakóterületei tartoznak. A szintterületi mutató itt 0,4 - 0,7 között mozog, az épületek legfeljebb földszint, emelet és tetőtér kialakításúak”. 
A terület a TSZT „II. Funkcionális szerkezet” tervlapja szerint elsősorban lakóterületi fejlesztésre kijelölt, városszerkezeti jelentőségű, átalakuló terület. Az építési keretövezetbe sorolás feltétele a megfelelő szintű infrastruktúra kiépítése, amelynek teljesülése esetén a terület a javaslatnak megfelelően kertvárosias, laza beépítésű lakóterületként hasznosítható. 
A fejlesztési terület 5%-án zöldterületet kell kialakítani. 
A TSZT 2005-ben történt jóváhagyását nem követte az FSZKT átfogó módosítása, így a tárgyi terület keretövezeti besorolása az FSZKT 1999. január 1-i hatályba lépése óta változatlan: a terület északi fele MG-RF (F1) jelű mezőgazdasági rendeltetésű, távlatban fejlesztésre kijelölt kiskertes rekreációs terület, a déli rész Z-EZ jelű egyéb, közhasználatra nem szánt zöldterület. Elhelyezkedése szerint a tervezési terület kapcsolódik a környező nagy kiterjedésű L6 jelű hegyvidéki, kertvárosias, jellemzően szabadonálló beépítésű lakóterület keretövezetbe sorolt területhez, illetve a tervezési területen belüli már több évtizede zárványként kialakított, ugyancsak L6 besorolású területhez. A terület északi felében az MG-RF jelű területen a kiskertes mezőgazdasági területhasználat alakult ki, míg a Z-EZ besorolású alábányászott területen a korábbi szőlőültetvényeket felszámolták, jelenleg parlag. Ez utóbbi területrészen két tanya jellegű ingatlan van, rajtuk lakó-, ill. üdülőépületek állnak. 
A beépítési struktúrát tekintve a terület besorolásának megfelelően gyéren beépített, néhány lakóházon túl többnyire kertészkedést szolgáló épületek és építmények állnak rajta. A lakóterületeken található néhány jó állagú lakóháztól eltekintve az épületek többségének állaga közepes-gyenge. Építészeti értéket jelentő épület nem található a tervezési területen. 
A bányászati szakvélemény megállapításai szerint a terület hasznosítására, 2 szintes épületek elhelyezésére csak a terület egészének kármentesítése, azaz a bányajáratok szakszerű tömedékelése után kerülhet sor. 
A tervjavaslat a helyi adottságok, a fővárosi- és kerületfejlesztési elképzelések és a fejlesztői szándékok együttes figyelembevételével készült. A tervezést a terület beépíthetőségének alapvető feltételeit feltáró, a fejlesztők által 2003-ban a 239141 és 239145 hrsz.-ú telkekre készíttetett előzetes bányászati szakvélemény segítette, amely feltérképezte a bányászattal valószínűsíthetően érintett terület határát. Az elvégzett vizsgálatok szerint a terület a földalatti bányaüregek pontos feltárását és tömedékelését követően, illetve az annak eredményességét igazoló részletes bányászati vizsgálat után osztható telkekre és építhető be. A bányászati szakvéleményben meghatározott elhárítási munkálatok elvégzését a fejlesztő a kerületi önkormányzattal kötött településrendezési szerződésben vállalta. 

FSZKT módosítási javaslat
A tervezett belterületbe vonás és új hasznosítás elvi lehetőségét a hatályos TSZT besorolásai (kertvárosias lakóterület és infrastruktúra feltételhez kötött funkcióváltó terület) alapozták meg. A TSZT előírásaiból fakadóan jelen terv a terület belterületbe vonását és laza beépítésű kertvárosias lakóterület szerinti hasznosítását javasolja. Az elővárosi zónában elhelyezkedő terület lakóterületté minősítésénél fő szempont, hogy teljes közműkiépítettséggel rendelkezzen. 
A hatályos FSZKT MG-RF F1 (L5, L6, L6/A) területre vonatkozó jelölésével és a kerületfejlesztési elképzelésekkel összhangban, a terület adottságait figyelembe véve L6 jelű, hegyvidéki, kertvárosias, jellemzően szabadonálló beépítésű lakóterület keretövezetek, ill. két helyszínen Z-KK jelű közkert célzott területfelhasználású terület kijelölése javasolt. 
Az L6 keretövezeti besorolású terület beépítése nem lesz intenzívebb a már építési keretövezetbe sorolt tömbök kialakult beépítésénél. A tervezési területen belül két helyszínen Z-KK jelű közkert kijelölése a TSZT-nek megfelel, miszerint új kertvárosias területeknél közcélú zöldfelületet kell létrehozni a fejlesztési terület legalább 5%-án. A terv ezt meghaladó, 5,9 %-nyi, mintegy 8.500 m² nagyságú területet jelöl. A tervezett zöldterületek könnyen elérhető központi helyre kerülnek, egyaránt jól megközelíthetőek a tervezési területről és a szomszédos lakóterületek felől. 
A tervezési területet a Főváros Településszerkezeti Terve és Budapest Közlekedési Rendszerének Fejlesztési Terve szerint főúthálózat fejlesztési elem nem érinti. Az FSZKT módosításhoz készített közlekedési hatásvizsgálat szerint a meglevő úthálózat a tervezett beépítés keltette többletfogalom lebonyolításához elegendő kapacitástartalékkal bír. A határoló utcák burkolata, a rövid burkolatlan szakaszok kivételével megfelelő. Az újonnan tervezett beépítés kiszolgálására új utcák létesítése, és szilárd burkolattal történő kiépítése szükséges. A meglévő utcák közül a Gyárfás Jenő utca és a Móricz Zsigmond utca elejének kiépítése szintén szükséges a jelenlegi burkolatlan szakaszokon. 
A Szabadkai utca - Csiperke utca jelzőtáblával védett útvonalon bonyolódik a tömegközlekedés. A tervezett beépítés, illetve az abból keletkező többlet utazási igények a vizsgált területen közlekedő, meglévő autóbusz hálózat bővítését, átszervezését (útvonal, menetidő és járatsűrűség) nem teszik szükségessé. Igény esetén a tervezési terület súlyvonalában új autóbusz megálló létesítése lehetséges. 
A tervezési területen a kerékpáros forgalom nem jelentős, ennek ellenére a jelenleg érvényben lévő Budapest kerékpárforgalmi főhálózatának fejlesztési javaslata, távlati fejlesztésként a Szabadkai utca – Csiperke utca – Erzsébet királyné útvonalon kerékpársáv útburkolaton történő kijelölését javasolja a 7-es számú út és a Nagytétényi út között. Ennek megvalósítása a Terv utca és a Park utca kialakítása és a környező területek beépítése miatt nem reális. Budapest Közlekedési Rendszerének Fejlesztési Terve ezt a kerékpáros átkötést a Háros utcára teszi át, amely a tervezési területet közvetlen nem érinti. 
Mivel a tervezési területen új beépítés valósul meg, ezért az ingatlan kiszolgálást, és a rendeltetésszerű használathoz szükséges parkoló férőhelyszámot a vonatkozó előírásoknak megfelelő módon és mértékben kell biztosítani. A szükséges parkoló számot – kerületi parkolási rendelet hiányában – az OTÉK előírásai alapján kell meghatározni, és azokat telken belül kell megvalósítani. 
Az FSZKT módosítás véleményezési és egyeztetési eljárása eredményeképpen – az eredeti kerületi, L5 jelű keretövezetre vonatkozó kezdeményezéstől eltérően, de a kerületi Képviselő-testület 104/2011. (IV. 21.) önk. számú határozata alapján - a kisebb beépítettséget lehetővé tevő L6 keretövezet javasolt. Ezen túlmenően a beépítés feltételeként a bányászati hatóság kikötéseinek teljesítését is biztosítani kell, amely feltétel az FSZKT övezeti tervlapján (már korábban is alkalmazott szabályozási elem) rögzítésre kerül. 

AZ ÁTSOROLÁSSAL JÁRÓ VÁLTOZÁSOK HATÁSA 
Városrendezés 
A tervezési területen L6 jelű hegyvidéki, kertvárosias, jellemzően szabadonálló beépítésű lakóterület keretövezet, és a két Z-KK jelű közkert besorolású terület kijelölése nyomán rendezett kertvárosi környezet alakítható ki, amely szervesen csatlakozik a már beépített területrészekhez, és azokhoz hasonló sűrűségű és karakterű beépítés kialakulása várható. A terület átjárhatóvá válik, a tervezett közkertek a meglévő szomszédos lakóterületek lakói számára is rekreációs lehetőséget teremtenek. 

Közlekedés 
A meglevő úthálózat kapacitástartaléka a tervezett beépítés keltette többletfogalom lebonyolításához elegendő. A vizsgált területen közlekedő, meglévő autóbusz hálózat bővítése, átszervezése nem válik szükségessé. A Budapest Közlekedési Rendszerének Fejlesztési Terve a kerékpáros átkötést a Háros utcára teszi át, amely a tervezési területet közvetlenül nem érinti. A parkolást telken belül kell biztosítani. A javasolt úthálózat-fejlesztés következtében a terület közúti, gyalogos kapcsolata és az új buszmegálló létesítésével tömegközlekedési ellátottsága javul. 

Közművesítés 
Az övezetátsorolás után a területen elhelyezésre kerülő lakások közműigényei általában a határoló utcákban lévő vezetékekről biztosíthatók, azonban a távközlési igények miatt a hálózat kapacitását bővíteni szükséges. A csapadékvíz elvezetésével, mint a XXII. kerületben általában, problémák vannak, mert a területtől távol lévő befogadókig szükséges a rendszert kiépíteni. Ezt az állapotot figyelembe véve a csapadékvizek területen tartása javasolható. 

Zöldfelület és környezetvédelem 
A tervezett lakóterületen a kerületi szabályozás a telkek területének legalább 70%-án teszi kötelezővé zöldfelület kialakítását, így a területen továbbra is meghatározó marad a zöldfelület túlsúlya. A két közkert területe összesen 8500 m². A Budapesti Városrendezési és Építési Keretszabályzat (BVKSZ) 12. § (7) bekezdése értelmében új közterületek megnyitásánál biztosítani kell a kétoldali fásítás lehetőségét. Az új közkertek és fasorok létesítésével a kerület közcélú zöldfelületi hálózata bővül. Mindezek alapján megállapítható, hogy az új keretövezeti előírásoknak megfelelő kialakítású területen a nagyobb felületű, de extenzív zöldfelületet felváltja a kisebb, de célszerűen alakított és intenzív zöldfelület, illetve ennek városias rendszere. 


ÖSSZEGZÉS 
A XXII. kerületi Önkormányzat által kezdeményezett keretövezet-módosítást és belterületbe vonást az előterjesztésben leírt, és a keretövezetmódosítási hatástanulmányban részletezett alátámasztó munkarészek alapján támogatom. 
A Fővárosi Szabályozási Keretterv övezeti tervének módosítása a beérkezett vélemények és az egyeztetések alapján az előterjesztés 1. számú mellékletében szereplő rendelettervezet 1. számú térképmelléklete szerint javasolt. Kérem a Fővárosi Közgyűlést a döntési javaslatok elfogadására. 

Döntési javaslat
A Fővárosi Közgyűlés úgy dönt, hogy: 

megalkotja a Budapest XXII. kerület Budatétényi utca  Móricz Zsigmond út  Erzsébet királyné út  Csiperke utca  Szabadkai utca által határolt területre vonatkozó, a Fővárosi Szabályozási Kerettervről szóló 46/1998. (X. 15.) Főv. Kgy. rendeletének módosításáról szóló ……/2012. (……) önkormányzati rendeletét az 1. számú melléklet szerinti tartalommal. 

felkéri a főpolgármestert, hogy a módosítás fővárosi nyilvántartáson történő átvezetéséről gondoskodjon. 
határidő:	a rendelet hatályba lépésének napja 
felelős: 	főpolgármester 

felkéri a főpolgármestert, hogy a döntésről az érintett fővárosi kerületi önkormányzatot tájékoztassa. 
határidő:	30 nap 
felelős: 	főpolgármester 


Döntéshozatal módja: 
A döntési javaslat 1. pontja minősített, a 2., 3. pontja egyszerű szavazattöbbséget igényel. 

Budapest, 2012. november „   ”
	

	Szeneczey Balázs dr.
főpolgármester-helyettes

	Láttam:

	Sárádi Kálmánné dr.
főjegyző

